KIRJALLINEN KYSYMYS P-2921/01 esittäjä(t): Phillip Whitehead (PSE) komissiolle. Kasvinsuojeluaineet — direktiivi 91/414/ETY ja asetus (EY) N:o 451/2000.



Virallinen lehti nro 134 E , 06/06/2002 s. 0150 - 0151



KIRJALLINEN KYSYMYS P-2921/01 esittäjä(t): Phillip Whitehead (PSE) komissiolle (17. lokakuuta 2001) Aihe: Kasvinsuojeluaineet direktiivi 91/414/ETY ja asetus (EY) N:o 451/2000 Myöntääkö komissio, että aktiiviaineita koskevien ilmoitusten tekemättä jättäminen työohjelman (komission asetus (EY) N:o 451/2000(1)) toisessa ja kolmannessa vaiheessa saattaa johtua pienten ja keskisuurten yritysten kykenemättömyydestä maksaa aktiiviaineiden ilmoittamiseen ja arviointiin liittyvistä merkittävistä kustannuksista, eikä niiden kiinnostuksen tai tiedon puutteesta? Myöntääkö komissio, että tämä saattaa johtaa älyttömään tilanteeseen, jossa turvallisemmat ja tehokkaammat hyönteismyrkyt vedetään pois markkinoilla samalla kun vähemmän turvalliset ja vähemmän tehokkaat hyönteismyrkyt jäävät markkinoille vain sen vuoksi, että niiden takana ovat suuremmat yhtiöt, joilla on varaa maksaa arvioinnista ja ilmoittamisesta aiheutuvat erittäin suuret kustannukset? Tuleeko komissio direktiivin 91/414/ETY(2) 8 artiklan 2 kohtaan perustuvan työohjelman tarkistamisen yhteydessä harkitsemaan poikkeusten myöntämistä aktiiviaineille, joista ei ole tehty ilmoitusta asetuksen (EY) N:o 451/2000 määräaikaan mennessä, silloin kun voidaan todistaa, että hyvämaineiset pienet yritykset, joiden pitäisi olla talouskasvustrategian eturintamassa, eivät ole tehneet ilmoitusta sen vuoksi, että ne eivät ole pystyneet maksamaan ilmoittamisen ja arvioinnin huomattavia kustannuksia, jotka saattavat ylittää niiden vuosittaisen liikevaihdon? (1) EYVL L 55, 29.2.2000, s. 25. (2) EYVL L 230, 19.8.1991, s. 1. David Byrnen komission puolesta antama vastaus (20. marraskuuta 2001) Komissio on tietoinen siitä, että torjunta-aineiden valmistajat ottivat monia tekijöitä huomioon tehdessään päätöksiä yksittäisten aineiden ilmoittamisesta työohjelman toisen ja kolmannen vaiheen aikana neuvoston direktiivin 91/414/ETY 8 artiklan 2 kohdassa tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä 28 päivänä helmikuuta 2000 annetun komission asetuksen (EY) N:o 451/2000 nojalla. Se katsoo, että taloudelliset syyt ovat voineet vaikuttaa valmistajien, myös pienten ja keskisuurten yritysten, päätöksiin olla ilmoittamatta tiettyjä tehoaineita, vaikka direktiivi kannustaakin perustamaan teollisuuden työryhmiä ja toimittamaan yhteisiä asiakirjoja aineiden puolesta puhumisesta koituvien kustannusten vähentämiseksi tutkimuksessa. Yksittäisten aineiden turvallisuusarviointien puuttuessa komissiolla ei ole perusteita tukea olettamusta, että tämän vuoksi jouduttaisiin tilanteeseen, jossa turvallisemmat ja tehokkaammat torjunta-aineet poistetaan markkinoilta. Kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY soveltaminen johtaa siihen, että vain turvallinen ja tehokas torjunta-aineiden käyttö hyväksytään yhteisössä. Komissio on kuitenkin tietoinen siitä, että erittäin monipuoliset terveyden, turvallisen ympäristön ja tehokkaan kasvinsuojelun varmistamiseen tähtäävät sääntelyvaatimukset asettavat etenkin pk-yritykset valtavan haasteen eteen niiden innovaatiokapasiteetin huomioon ottaen. Direktiivi pitää terveyden- ja ympäristönsuojelua tärkeämpänä kuin maataloustuotannon tarpeita, ja siinä säädetään komission päätöksestä, jolla jätetään sisällyttämättä liitteeseen I ne tehoaineet, joita koskevia vaadittuja tietoja ei ole toimitettu määräaikojen sisällä. Asetuksen (EY) N:o 451/2000 johdanto-osan 15 kappaleessa säädetään, että näiden säännösten tarkastelu uudelleen saattaa olla tarpeen tiettyjen välttämättömien käyttötarkoitusten osalta, jos kasvien tai kasvituotteiden tehokkaaksi suojelemiseksi ei löydy vaihtoehtoja ja markkinoilta poistettuja tuotteita ei pystytä korvaamaan uusia tuotteita kehittämällä. Siinä huomioidaan myös, että tarve näiden säännösten tarkastelemiseksi uudelleen on osoitettava tapauskohtaisesti. Asetuksen johdanto-osan 16 kappaleessa säädetään, että jos vaatimukset täydellisistä asiakirjoista ilmoittamisesta ja tällaisten asiakirjojen toimittamisesta eivät täyty jonkin tietyn tehoaineen osalta, asianomaisilla osapuolilla ei ole estettä hakea tällaisen tehoaineen sisällyttämistä direktiivin 91/414/ETY liitteeseen I myöhemmässä vaiheessa direktiivin 91/414/ETY 6 artiklan 2 kohdassa säädettyjen menettelyjen mukaisesti.